**อย. ส่งเสริมเชิงรุก เตรียมบุกตลาดอาหารโปรตีนจากพืช (plant-based protein)**

**เภสัชกรเลิศชาย เลิศวุฒิ รองเลขาธิการคณะกรรมการอาหารและยา** นำทีมเจ้าหน้าที่ลงพื้นที่ตรวจแนะนำโรงงานผลิตอาหารโปรตีนจากพืช (Plant-based protein) ณ บริษัท แพลนท์ แอนด์ บีน (ประเทศไทย) จำกัด เพื่อสนับสนุนการเป็นฐานการผลิตอาหารโปรตีนทางเลือกจากพืช สร้างมูลค่าเพิ่มให้อาหาร และส่งเสริมการส่งออกเพื่อเศรษฐกิจไทย เนื่องจากอาหารกลุ่มนี้มีอัตราการเติบโตสูงถึง 11.5% มูลค่าคาดการณ์ 162   
พันล้านดอลล่าสหรัฐ ในปี 2030

นายเกียรติ์กมล ตั้งงามจิตต์ กรรมการผู้จัดการ บริษัทฯ และอุปนายกสมาคมการค้าอาหารอนาคตไทย พร้อมด้วยเจ้าหน้าที่ที่เกี่ยวข้องได้รับคำปรึกษา แนะนำกฏระเบียบเกี่ยวกับอาหารจากพืช การนำเข้าวัตถุดิบ   
แนวทางการขออนุมัติ/อนุญาตต่าง ๆ เพื่อรองรับการขยายกำลังการผลิตที่จะเพิ่มเป็น 25,000 ตันในอนาคต   
โดยบริษัทฯ พร้อมที่จะเป็นแหล่งการผลิตเพื่อส่งออก โดยมีการวิจัยพัฒนาเมนูอาหารที่เป็นแหล่งโปรตีนจากพืชเพื่อรองรับกับวัฒนธรรมการบริโภคอาหารของทุกประเทศ โดยใช้วัตถุดิบหลักจากถั่วเหลือง อาจมีถั่วลันเตา   
และอยู่ระหว่างพัฒนาเห็ดและขนุนอ่อน ทั้งนี้ หากมีการผลิตเพื่อส่งออกมากขึ้นในอนาคต จะช่วยสนับสนุนเกษตรกรไทยในการปลูกและแปรรูปถั่วเหลือง ส่งเสริมการใช้วัตถุดิบในประเทศเพื่อลดการพึ่งพาวัตถุดิบที่นำเข้า ซึ่งจะช่วยลดต้นทุนการผลิตทำให้อาหารจากพืชในไทยมีราคาถูกลง นอกจากนี้ ยังส่งเสริมการรับรู้แก่ผู้บริโภค  
ให้ได้ข้อมูลที่ถูกต้องและเพิ่มช่องทางการเข้าถึงโปรตีนทางเลือกจากพืชได้ง่ายขึ้น

**เภสัชกรเลิศชาย เลิศวุฒิ** กล่าวในตอนท้ายว่า การตรวจแนะนำในครั้งนี้ ได้แลกเปลี่ยน เรียนรู้ เทคโนโลยีการผลิตอาหารที่ทันสมัย รวมถึงการพัฒนาสูตรอาหารโปรตีนจากพืชให้มีรสชาติป็นยอมรับในสากล   
ส่งออกในหลายประเทศ ทั้งอเมริกาและยุโรป ทั้งนี้ อย. พร้อมสนับสนุนทางด้านวิชาการ กฎระเบียบ   
และอำนวยความสะดวกในการอนุมัติ อนุญาต เพื่อรองรับการเป็นฐานการผลิตอาหาร (Food Hub) ต่อไป

------------------------------------------

**วันที่เผยแพร่ข่าว 25 กรกฎาคม 2567 ข่าวแจกที่ 209 / ปีงบประมาณ พ.ศ. 2567**